Christianskirken
Christianskirken er en sognekirke, der ligger på Christian X’s Allé lidt sydvest for centrum i Kongens Lyngby.
Kirken har ingen kirkegård, men er i stedet tæt omgivet af menighedsbygninger og beboelsesejendomme.
Kirken er opført i funktionalistisk stil efter tegning af arkitekterne Jacob E. Bang og Erik Jensen (1894-1986) i 1941. Kirken består af en kirkesal, orienteret mod nord-syd, et tårn mod sydvest samt en tilbygning mod nordøst. Ved indgangen mod syd er der et våbenhus, som mod vest fører ind til sognegården. Våbenhuset indeholder også en trappe til orgelpulpituret. Udvendigt er såvel kirke som tårn i røde sten, mens det indre er opført i gule sten.
Kirkerummet er præget af de meget store vinduer mod vest samt rosevinduet mod nordøst, som er udført af maleren Mogens Henri Jørgensen i 1960.
Døbefonten i granit er fra indvielsen og er hugget i ét stykke granit. I tråd med kirken er den holdt i stramme linjer og er helt uden udsmykning.
Orglet fra 1943 blev bygget af Frobenius og Sønner.
Altertavlen blev udført af maleren Paul Høm i 1962. Den forestiller en stiliseret afbildning af Treenigheden på et korsformet relief .